### Resume

Ejer af Tirsbæk Bakker ønsker at udstykke 5. etape af [adresse] ved Margrethehøj og Emiliedalen, og har anmodet om udarbejdelse af en lokalplan. Området er i dag landbrugsjord og ønskes udstykket til 83 boliger fordelt på 49 parcelhusgrunde og 34 rækkehuse, eller alternativt 67 parcelhusgrunde. En del af området kan også anvendes til daginstitutioner.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik:

Teknisk Udvalg besluttede på mødet 28. marts 2023, pkt. nr. 89, at igangsætte udarbejdelse af lokalplan nr. 1373.

Lokalplanens indhold:

Ejeren af Tirsbæk Bakker ønsker at udstykke 5. etape af [adresse]. Alle parcelhusgrunde i de andre etaper i området er solgt.

På det 14,2 ha store landbrugsareal nord og sydøst for Juulsbjergvej ønskes der udstykket og bygget 49 parcelhuse og 34 rækkehuse/dobbelthuse eller alternativt 67 parcelhusgrunde.

Cirka 15.000 m² af den nordlige del af lokalplanområdet kan også anvendes til daginstitution.

Principperne fra de tidligere etaper ønskes fortsat i det nye lokalplanområde med vægt på landskabets og naturens kvaliteter og den gode bygningsarkitektur. Den nye bebyggelse skal derfor indordne sig landskabet og de terrænforskelle, der er i området.

Rækkehusdelen spejler rækkehusprojektet i lokalplan nr. 1347 vest for. Principperne med, at alle har direkte adgang til de grønne områder, at husrækkerne er brudt for minimum hver 5. hus, samt en moderne og varieret arkitektur, føres videre i den nye plan.

Vej- og stinet tilpasses også landskabet og binder området sammen med det eksisterende [adresse] og naturen i området.

Mod Juulsbjergvej og [adresse] afskærmes for trafikstøjen med jordvolde tilpasset landskabet.

Projektet er i overensstemmelse med kommuneplanen og helhedsplanen for området.

Borgerinddragelse:

I foråret 2022 inviterede forvaltningen alle ejerne i den del af [adresse], der endnu ikke er bebygget, til et informationsmøde, samt besøgte dem på hver deres ejendom. Ejernes ønsker i forhold til deres indpasning i det fremtidige boligområde, ofte om bevarelse af udsigter, har indgået i arbejdet med den fremtidige disponering af lokalplanområdet. For den sydlige del af lokalplanområdet er der således taget hensyn til den eksisterende bolig, der bliver en del af lokalplanområdet, samt naboer mod nordøst, der får bevaret deres udsigt mod [adresse].

Vurdering af afledte konsekvenser:

Der er foretaget en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Helhedsvurderingen viser, at lokalplanen har afledte konsekvenser på skole og daginstitutioner.

Forvaltningen har ved igangsætning af lokalplanen, præsenteret vurderingen for udvalget, og det blev besluttet, at forvaltningen, som en del af arbejdet med udarbejdelsen af lokalplan nr. 1373, afsøgte muligheden for at afsætte areal til en kommende daginstitution i lokalplanområdet.

Der er i lokalplanen givet mulighed for et areal i den nordlige del af området også kan anvendes til daginstitution.

Miljøvurdering:

Forslag til lokalplan nr. 1373 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg, der har været i fordebat.

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

[adresse]:

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Området er tæt på eksisterende hovedtrafikårer herunder motorvejen, hvilket reducerer omvejskørslen. Der er mange stier i området, der binder op på andre stisystemer, og der kan derfor cykles til f.eks. Engum skole. Området skal betjenes med kollektiv trafik fra et nyt stoppested nær rundkørslen [adresse]. En langt større del af lokalplanområdet end ved andre planer, udlægges til grønne områder.

Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 15. august 2023, pkt. 179:

at udvalget anbefaler over for byrådet, at forslag til lokalplan nr. 1373 vedtages og offentliggøres i fire uger.

Beslutning fra Teknisk Udvalg, 15. august 2023, pkt. 179:

Anbefalet.

Beslutning fra Økonomiudvalget, 29. august 2023, pkt. 178:

Anbefales.

Fraværende: Ruben Olesen.

### Beslutning

Godkendt.